**Grozījumi:**

Nolikums “Grozījumi konkursa „ Rīgas līdzfinansējums dzīvojamo māju fasāžu (jumta iesegumu) atjaunošanai 2025. gadā”/ Apstiprināts Rīgas domes Pilsētvides attīstības un kvalitātes komisijas 14.02.2025. sēdē (protokola Nr. PAKK-25-2-pro 6. punkts)

**Konkursa „****Rīgas līdzfinansējums**

**dzīvojamo māju uzturēšanai un modernizēšanai 2026. gadā” nolikums**

1. **Vispārīgie jautājumi**
2. Konkursu “Rīgas līdzfinansējums dzīvojamo māju uzturēšanai un modernizēšanai 2026. gadā” (turpmāk – Konkurss) īsteno saskaņā ar Rīgas domes 28.08.2024. saistošajiem noteikumiem Nr. RD-24-294-sn „Par līdzfinansējumu dzīvojamo māju uzturēšanai un modernizēšanai Rīgā” (turpmāk – Saistošie noteikumi).
3. Konkursa nolikumā (turpmāk – Nolikums) lietotie termini atbilst Saistošajos noteikumos lietotiem terminiem, ja Nolikumā nav noteikts citādi.
4. Konkursu organizē Rīgas valstspilsētas pašvaldības (turpmāk – Pašvaldība) Īpašuma departaments (turpmāk arī – Departaments).
5. Departamenta administrēšanas kapacitāte ir 16 apstiprinātie projekti.
6. Rīgas domes Pilsētvides attīstības un kvalitātes komisija (turpmāk – Komisija) atsevišķi vērtē un pieņem lēmumu par Bīstamības novēršanas projektiem, Siltināšanas projektiem un Lielajiem labiekārtošanas projektiem.
7. Apstiprinātā Bīstamības novēršanas projekta, Siltināšanas projekta un Lielā labiekārtošanas projekta īstenošanas maksimālais periods ir no **01.01.2026.** līdz **13.11.2026.**

Apstiprinātā Bīstamības novēršanas projekta par Mājokli, kura ekspluatācija aizliegta ar būvvaldes funkcijas pildošas institūcijas lēmumu, īstenošanas maksimālais periods ir **no 01.01.2025. līdz 13.11.2026**.

1. Nolikuma izpratnē Mājoklis ir Rīgas valstspilsētas administratīvajā teritorijā esošā dzīvojamā ēka, kuras galvenais lietošanas veids ir “triju vai vairāku dzīvokļu māja” un:
   1. Mājoklī ir seši vai vairāk dzīvokļi un vienam kopīpašniekam, ja mājoklis nav sadalīts dzīvokļu īpašumos, pieder ne vairāk kā viena ceturtā domājamā daļa no mājokļa vai kurā katram dzīvokļa īpašuma īpašniekam pieder ne vairāk kā viena ceturtā daļa no mājoklī esošajiem dzīvokļu īpašumiem, bet ja mājoklī ir trīs līdz pieci dzīvokļi, katram kopīpašniekam pieder ne vairāk kā viena trešā daļa no mājokļa, ja tas nav sadalīts dzīvokļu īpašumos, vai viens dzīvoklis, ja mājoklis ir sadalīts dzīvokļu īpašumos;
   2. Mājoklī ne mazāk kā 70 % telpu grupu ar lietošanas veidu “triju vai vairāku dzīvokļu mājas dzīvojamo telpu grupa” ir izīrētas nepārtraukti vismaz uz vienu kalendāro gadu;
   3. Mājoklis neatbilst Nolikuma 7.1. un 7.2.apakšpunktā norādītajām pazīmēm.
2. Mājoklim piesaistītais zemesgabals Nolikuma izpratnē ir uzmērīta, kvadrātmetros izteikta un dabā identificējama zeme (tai skaitā, zemes vienība, zemes vienības daļa, daļa no zemes vienības, daļa no zemes vienības daļā), kuru Mājokļa īpašnieks vai kopīpašnieki pamatojoties uz dokumentāri pierādāmajām tiesībām (piemēram, īpašuma, valdījuma, lietošanas, nomas) drīkst izmantot netraucētai Lielā labiekārtošanas projekta aktivitāšu īstenošanai, kā arī projekta objekta nepārtrauktai uzturēšanai un atjaunošanai (remontam) vismaz trīs gadu laikā pēc projekta īstenošanas.
3. Par vienu Mājokli vienā saimnieciskajā gadā var iesniegt tikai vienu Bīstamības novēršanas projektu vai vienu Siltināšanas projektu.
4. Ja Bīstamības novēršanas, Siltināšanas vai Lielā labiekārtošanas projekta paredzēto aktivitāšu veikšanai nepieciešams saskaņojums atbilstoši būvniecību regulējošiem normatīvajiem aktiem, tad projekta sastāvā jāiesniedz tehniskā dokumentācija, kurā ir izpildīti visi nosacījumi būvniecības uzsākšanai.
5. Siltināšanas projekta objektam nesošo un norobežojošo konstrukciju (turpmāk - NNK) stāvoklis ir fiksējams tehniskās apsekošanas atzinumā, tehniskās izpētes atzinumā vai vizuālās apskates atzinumā (turpmāk – Atzinums), kas projekta iesniegšanas dienā nav vecāks par 2 (diviem) kalendārajiem gadiem no tā sagatavošanas dienas un apjomā, kas ir norādīts Nolikuma pielikuma Nr. 2 (Siltināšanas projekta saturs) 1.4. apakšpunktā. Atzinumu projektā iekļauj ar mērķi pārliecināties, ka Mājoklis atbilst Būvniecības likuma 9. pantā minētajām lietošanas drošības, mehāniskas stiprības un stabilitātes prasībām.
6. Siltināšanas projekts pieļaujams tikai par tādu Mājokli, kura atsevišķo NNK stāvoklis atbilstoši Atzinumam ir aprakstīts pozitīvāk par “neapmierinošu”. Siltināšanas projektus par Mājokli, kura atsevišķu NNK stāvoklis ir aprakstīts, piemēram, kā “avārijas”, “pirmsavārijas”, “nedrošs”, “neapmierinošas”, “slikts”, Komisija atstāj bez izskatīšanas. Izņēmums ir pārbūvējams Mājoklis, kurā būvdarbi tiek veikti saskaņā ar būvatļauju, būvatļaujā ir izdarīta atzīme par būvdarbu uzsākšanas nosacījumu izpildi, un būvprojekts paredz visu NNK tehniskā stāvokļa trūkumu novēršanu. Šādā gadījumā būvprojektā jāiekļauj un būvprojekta skaidrojošā aprakstā jānorāda visi trūkumi, kas ir uzskaitīti Atzinuma sadaļā “secinājumi un ieteikumi”.
7. Projektu novērtēšanā izmanto Nekustamā īpašuma valsts kadastra informācijas sistēmā (turpmāk - NĪVKIS) reģistrētus datus, tai skaitā, datus par Mājokļa ekspluatācijas uzsākšanas gadu, galveno lietošanas veidu, dzīvokļu skaitu. Ja NĪVKIS (aktuālā būves kadastrālās uzmērīšanās lietā) dati par Mājokļa ekspluatācijas uzsākšanas gadu nav reģistrēti vispār, vai ir reģistrēti, piemēram, pēc Mājokļa pārbūves, bet Līdzfinansējuma saņēmējam ir zināms, ka Mājokļa ekspluatācija ir uzsākta agrāk, tad Līdzfinansējuma saņēmējs var iesniegt projekta sastāvā dokumentu (dokumenta atvasinājumu) piemēram, būves kadastrālās uzmērīšanas lietu pirms būves datu aktualizācijas, kurā ir norādīts ekspluatācijas uzsākšanas gads, vai lēmumu, izziņu, būvniecību regulējošajos normatīvajos aktos noteiktā kārtībā sagatavotu un Rīgas pilsētas būvvaldes (līdz 31.08.2021.; turpmāk – Būvvalde) vai Pašvaldības Pilsētas attīstības departamenta (turpmāk – PAD) apstiprinātu informāciju, kas satur norādes par ekspluatācijā pieņemšanas gadu.
8. Mājokļa īpašniekam vai kopīpašniekam, kas ir fiziskā persona, juridiskā persona vai šādu personu apvienība, kura veic vai gatavojas veikt komercdarbību neatkarīgi no tās īpašuma formas un darbības veida (turpmāk – Komercsabiedrība), tiek piemēroti Saistošajos noteikumos, Eiropas Komisijas 2023. gada 13. decembra Regulā Nr. 2023/2831 “Par Līguma par Eiropas Savienības darbību 107. un 108. panta piemērošanu *de minimis* atbalstam” (turpmāk – Komisijas regula Nr. 2023/2831) un normatīvajos aktos par *de minimis* atbalsta uzskaites un piešķiršanas kārtību paredzētie nosacījumi.

*(grozīts ar 14.02.2025. Nolikumu)*

1. Projekta iesniegšana Konkursam nerada Pašvaldībai pienākumu piešķirt vai izmaksāt Līdzfinansējumu. Līdzfinansējuma saņēmējs un projekta objekta īpašnieks ir atbildīgs par visiem riskiem, kas ir saistīti ar projekta īstenošanu, tostarp finanšu riskiem, tehniskiem riskiem, kā arī tādiem apstākļiem un notikumiem, kurus, saprātīgi rīkojoties, iepriekš bija iespējams paredzēt un kuri bija par šķērsli projekta īstenošanai.
2. Departaments pieļaujamos Bīstamības novēršanas projektus, Siltināšanas projektus un Lielās labiekārtošanas projektus sarindo nodalītos sarakstos, norādot katram projektam maksimālo Līdzfinansējuma summu, kā arī aprēķinot kopējo pieļaujamo projektu īstenošanai nepieciešamo Līdzfinansējuma summu. Atbilstoši Nolikuma 4.punktā minētai administrēšanas kapacitātei, Komisijai ir tiesības samazināt pieļaujamo projektu skaitu. Komisija uzdod Departamentam iesniegt attiecīgu pieprasījumu nākamā saimnieciskā gada Pašvaldības budžetā Bīstamības novēršanas projektu, Siltināšanas projektu un Lielās labiekārtošanas projektu finansēšanai. Komisija apstiprina katru projektu atsevišķi, ja projekta atbalstam ir piešķirti Pašvaldības budžeta līdzekļi.
3. Pašvaldība piešķir budžeta finansējumu visiem vai daļai no sarakstā iekļautajiem Bīstamības novēršanas projektiem, Siltināšanas projektiem un Lielās labiekārtošanas projektiem.

**II. Attiecināmās izmaksas un līdzfinansējuma apmērs**

1. Bīstamības novēršanas projektā un Siltināšanas projektā attiecināmās izmaksas ir būvprojekta izstrādes izmaksas, būvdarbu tiešās izmaksas, kā arī projekta īstenošanai nepieciešamo sastatņu vai līdzīgu mehānismu montāžas, demontāžas, nomas (vai ekspluatācijas un nolietojuma) un transporta izmaksas, kas aprēķinātas saskaņā ar Latvijas būvnormatīvu par būvizmaksu noteikšanas kārtību. Pievienotās vērtības nodoklis, virsizdevumi un peļņa ir neattiecināmas izmaksas. Par neattiecināmām izmaksām tiek atzītas arī būvprojekta dokumentācijas izstrādes izmaksas par kurām jau ir sniegts Pašvaldības atbalsts saskaņā ar citiem Pašvaldības saistošiem noteikumiem.
2. Lielās labiekārtošanas projektā par attiecināmām izmaksām tiek atzītas darbu veikšanas tiešās izmaksas un projekta tehniskās dokumentācijas izstrādes izmaksas (bez pievienotās vērtības nodokļa).
3. Attiecināmo izmaksu summu aprēķina saskaņā ar Departamenta pieļauto būvdarbu apjomu sarakstā un Konkursa tāmē (turpmāk – Tāme) norādītām atbalstāmām darbībām, un projekta sastāvā iesniegtās darbu veikšanas līguma tāmes, kā arī ievērojot Saistošo noteikumu 14. un 15. punktā un Nolikuma 21. punktā norādīto attiecināmo izmaksu apmēra samazināšanas kārtību.
4. Attiecināmo izmaksu apmēru samazina proporcionāli dzīvokļu īpašumu (telpu grupu) skaitam vai domājamās daļas lielumam, kas pieder:

21.1. valstij, pašvaldībai, valsts vai pašvaldības kapitālsabiedrībai;

21.2. Komercsabiedrībai, kurai nevar tikt piešķirts *de minimis* atbalsts saskaņā ar Komisijas regulu Nr. 2023/2831;

21.3. Komercsabiedrībai, kura neiesniedza *de minimis* atbalsta piešķiršanai nepieciešamo informāciju atbilstoši normatīvajiem aktiem par d*e minimis* atbalsta uzskaites un piešķiršanas kārtību.

1. Nolikuma 21.2. un 21.3. apakšpunktā minēto Komercsabiedrību izmaksas var tikt segtas no citiem privātiem līdzekļiem.
2. Izmaksas, kas nav norādītas Nolikuma 18. un 19. punktā un tieši neatbilst Nolikuma 39. un 56. punktā norādītajām atbalstāmām darbībām, ir neattiecināmās izmaksas.
3. Ja Departaments ir atzinis projekta īstenošanas faktu, Līdzfinansējuma saņēmējam pilnā apmērā (izņemot pievienotās vērtības nodokli), bet ne vairāk kā 1500 *euro*, kompensē nomas maksu par pašvaldības valdījumā esošā transporta infrastruktūras objekta, kas tieši nepieciešams Bīstamības novēršanas projekta vai Siltināšanas projekta īstenošanai, lietošanu, kas aprēķināta saskaņā ar Rīgas domes 12.07.2023. lēmumā Nr. RD-23-2771-lē “Par nomas maksas noteikšanu par ceļa elementu lietošanu Rīgas valstspilsētas pašvaldības administratīvajā teritorijā” norādīto metodiku.
4. Ja Lielās labiekārtošanas projekts ir iesniegts par vairākiem Mājokļiem, tad Saistošo noteikumu 7.6. apakšpunktā norādītais līdzfinansējuma apmērs ir pieejams par katru Mājokli un to aprēķina atbilstoši Saistošo noteikumu 9. punktam.

**III. Prasības līdzfinansējuma saņēmējam**

1. Projektu Konkursam var iesniegt persona, kurai nav pasludināts maksātnespējas process, netiek īstenots tiesiskās aizsardzības process vai ārpustiesas tiesiskās aizsardzības process, ja tā attiecīgi ir:
   1. Mājokļa īpašnieks;
   2. dzīvokļu īpašnieku kopības vai kopīpašnieku pilnvarota persona gadījumā, ja līdzfinansējums lūgts Mājokļa vai Mājoklim piesaistītā zemesgabala kopīpašumā esošās daļas saglabāšanai.
2. Papildus Nolikuma 26. punktā noteiktajam, līdzfinansējuma saņēmējs nevar būt jebkura valsts, tajā skaitā pašvaldība, un jebkuras valsts vai pašvaldības kapitālsabiedrība, izņemot gadījumus, kad valsts vai pašvaldības kapitālsabiedrība pilda pārvaldnieka uzdevumus Dzīvojamo māju pārvaldīšanas likumā noteiktajā kārtībā.
3. Projektu Konkursam nevar iesniegt tāda projekta objekta saglabāšanai, kura īpašnieks ir jebkura valsts, pašvaldības, jebkuras valsts vai pašvaldības kapitālsabiedrība. Ja projekta objekts pieder vairākām personām uz kopīpašuma tiesību pamata, tiesības pieteikties Konkursam ir tikai gadījumā, ja vismaz puse no projekta objekta (ja projekta objekts ir sadalīts dzīvokļu īpašumos – vismaz puse no dzīvokļu īpašumiem), pieder fiziskām vai privāto tiesību juridiskām personām, izņemot jebkuras valsts vai pašvaldības kapitālsabiedrības.

**IV. Projekta dokumentu noformēšana.**

1. Projekta sastāvu veidojošo dokumentu saraksts norādīts Nolikuma pielikumā Nr. 1 (Bīstamības novēršanas projekta saturs), Nolikuma pielikumā Nr. 2 (Siltināšanas projekta saturs) un Nolikuma pielikumā Nr. 3 (Lielā labiekārtošanas projekta saturs).
2. Projekta dokumentus - oriģinālus vai to atvasinājumus sagatavo un iesniedz, ievērojot Ministru kabineta 04.09.2018. noteikumus Nr. 558 „Dokumentu izstrādāšanas un noformēšanas kārtība”.
3. Dokumentiem jābūt sagatavotiem latviešu valodā, datorrakstā, jābūt skaidri salasāmiem, bez labojumiem un dzēsumiem, dokumentiem svešvalodās jābūt pievienotam tulkojumam valsts valodā.
4. **Projekta dokumentus jāsašuj vienā numurētajā sējumā, sakārtojot sekojoši**:
   1. projekta titullapa;
   2. projekta satura rādītājs (Nolikuma pielikums Nr. 4), kurā ir uzskaitīti visi Bīstamības novēršanas projekta, Siltināšanas projekta vai Lielā labiekārtošanas projekta dokumenti;
   3. aizpildīta un parakstīta Pieteikuma veidlapa **(**Nolikumapielikums Nr. 5);
   4. satura rādītājā norādītajā secībā visi attiecīgajā posmā iesniedzamie dokumenti.
5. **Projekta titullapā norāda šādu informāciju**:
   1. Mājokļa vai tam piesaistītā zemesgabala adrese un kadastra apzīmējums;
   2. informācija par Līdzfinansējuma saņēmēju:
      1. juridiskām personām – nosaukums un reģistrācijas numurs;
      2. fiziskām personām – vārds un uzvārds;
   3. norāde, vai iesniedzamais projekts ir Bīstamības novēršanas projekts, Siltināšanas projekts vai Lielais labiekārtošanas projekts;
   4. pieprasītā Līdzfinansējuma summa – iesniedzot projektu apstiprināšanai;
6. Pašvaldība nesedz izmaksas, kas saistītas ar projekta sagatavošanu un iesniegšanu.
7. **Projektu iesniedz slēgtā aploksnē, uz kuras ir norādīta šāda informācija**:
   1. saņēmējs: Rīgas valstspilsētas pašvaldības Īpašuma departaments; norāde „Rīgas līdzfinansējums dzīvojamo māju uzturēšanai un modernizēšanai 2026. gadā”;
   2. norāde, vai iesniedzamais projekts ir Bīstamības novēršanas projekts, Siltināšanas projekts vai Lielais labiekārtošanas projekts;
   3. informācija par Līdzfinansējuma saņēmēju, ievērojot Nolikuma 34.2. apakšpunktā noteikto;
   4. Līdzfinansējuma saņēmēja korespondences adrese un aktīvā elektroniskā pasta adrese.
8. Bīstamības novēršanas projekta, Siltināšanas projekta un Lielā labiekārtošanas projekta iesniegšanas **gala termiņš** **ir līdz 30.05.2025.**
9. Bīstamības novēršanas projekta, Siltināšanas projekta un Lielā labiekārtošanas projekta pieļaujamības vērtēšanai papildus dokumentu iesniegšanas **gala termiņš ir līdz 29.08.2025**.
10. Projektu iesniedz personīgi vai nosūta ar kurjeru pēc adreses: Rīgas valstspilsētas pašvaldības Īpašuma departamenta Būvju sakārtošanas pārvalde, Riharda Vāgnera iela 5, Rīga, LV - 1050. Personīgi un ar kurjeru sūtītos dokumentus iesniedz Departamenta Klientu apkalpošanas centrā (ieeja Departamentā Kalēju ielā 10, Rīgā; darba laiki norādīti tīmekļa vietnē id.riga.lv). Departaments neatbild par kurjerpasta nogādāto sūtījumu nokavējumiem.

Visi ar kurjeru nogādātie sūtījumi, kuri tiks saņemti pēc Nolikuma 36. vai 37. punktā norādītā laika, vai uz kuru aploksnēm nav norādīta Nolikuma 35. punktā minētā informācija, neatvērti vienas darba dienas laikā tiks nosūtīti pa pastu uz aploksnē norādīto sūtītāja korespondences adresi. Projekti, kuri tiek iesniegti ar nokavēšanos personīgi, netiek pieņemti.

**V. Bīstamības novēršanas projekti un Siltināšanas projekti**

1. Bīstamības novēršanas projektu un Siltināšanas projektu ietvaros atbalstāmās darbības ir Mājokļa būvniecība, ciktāl tā atbilst apstiprinātam projektam, un kuras īstenošanas rezultātā:
   1. apstiprinātā Bīstamības novēršanas projekta gadījumā novērsta Mājokļa nesošajām un norobežojošām konstrukcijām, kā arī balkoniem un citiem Mājokļa ārējiem konstruktīviem elementiem konstatētā bīstamība cilvēku dzīvībai vai veselībai.

Bīstamības novēršanas projekta ietvaros atbalstāmās darbības ir arī konservācijas darbi, ja projekta Atzinuma rekomendācijās būvinženieris tieši norādījis tos kā ieteicamos Mājokļa bīstamības novēršanas darbus;

* 1. apstiprinātā Siltināšanas projekta gadījumā veikta:
     1. sienu un cokola siltināšana;
     2. pārsegumu siltināšana;
     3. jumta atjaunošana vai pārbūve ar siltināšanu vai;
     4. inženiertehnisko sistēmu (tehniskā aprīkojuma kopums, kas nodrošina Mājokļa vai Mājokļa daļas apkuri un/vai karstā ūdens apgādi) nomaiņa vai izbūve.

1. Siltināšanas projektā vispirms piesaka to energoefektivitātes pasākumu, kuram Mājokļa energo sertifikācijas dokumentu sastāvā esošajā Pārskatā par ekonomiski pamatotiem energoefektivitāti uzlabojošiem pasākumiem, kuru īstenošanas izmaksas ir rentablas paredzamajā (plānotajā) kalpošanas laikā ir aprēķināts vislielākais ietaupījums.
2. Bīstamības novēršanas projekta ietvaros bīstamības novēršanas pasākumi jāveic atbilstoši Atzinumā vai papildus iesniegtajā atzinumā norādītajai pasākumu veikšanas prioritārajai secībai.
3. Lai Bīstamības novēršanas projektam un Siltināšanas projektam būvdarbu izmaksas tiktu atzītas par attiecināmām, maksājumiem to segšanai (izdevumiem) jābūt veiktiem periodā no 01.01.2026. līdz 13.11.2026.

Bīstamības novēršanas projekta un Siltināšanas projekta būvprojekta izstrādes izmaksas tiek atzītas par attiecināmām, ja tā būvniecības noteiktais realizācijas termiņš ir vismaz līdz 13.11.2026.

Lai Bīstamības novēršanas projektam par Mājokli, kura ekspluatācija aizliegta ar būvvaldes funkcijas pildošas institūcijas lēmumu, būvdarbu izmaksas tiktu atzītas par attiecināmām, maksājumiem to segšanai (izdevumiem) jābūt veiktiem periodā no 01.01.2025. līdz 13.11.2026.

1. Ja Tāmē nav norādītas darbības, kuras ir nepieciešamas projekta īstenošanai un ir paredzētas Departamenta pieļautajā būvdarbu apjomu sarakstā (Nolikuma pielikuma Nr. 1 (Bīstamības novēršanas projekta saturs) 1.5. apakšpunkts vai Nolikuma pielikuma Nr. 2 (Siltināšanas projekta saturs) 1.5. apakšpunktā), Komisija prezumē, ka Līdzfinansējuma saņēmējs veiks iepriekš minētās darbības, izmantojot tikai paša piesaistītus finanšu līdzekļus.
2. Projektu vērtēšana notiek divos etapos:
   1. Pirmajā etapā vērtē projekta pieļaujamību.
      1. Departaments līdz **11.07.2025.** pārbauda atbilstoši Nolikuma pielikuma Nr. 1 (Bīstamības novēršanas projekta saturs) 1. punktam un Nolikuma pielikuma Nr. 2 (Siltināšanas projekta saturs) 1. punktam iesniegtos dokumentus, lai konstatētu, ka projektā paredzētās darbības ir atbalstāmas, tās ir saskaņotas Būvvaldē vai PAD normatīvajos aktos noteiktajā kārtībā, būvprojekta sastāvā esošie risinājumi ir ar pietiekamu detalizāciju būvdarbu apjomu sastādīšanai, būvprojekta sastāvā esošie būvdarbu apjomi paredz visus darbus, kas ir nepieciešami projekta mērķa sasniegšanai, Līdzfinansējuma saņēmējam ir pietiekams pilnvarojums un iesniegtie pilnvarojuma dokumenti atbilst normatīvo aktu prasībām, Līdzfinansējuma saņēmējs un projekta objekts atbilst Saistošo noteikumu un Nolikuma prasībām. Siltināšanas projekta Mājokļa tehniskais stāvoklis atbilst Nolikuma prasībām. Departamentam vai Departamenta Būvju sakārtošanas pārvaldei (turpmāk – BSP) ir tiesības pieprasīt papildus informāciju un labojumu veikšanu iesniegtajos dokumentos.
      2. Komisija līdz **26.09.2025**. lemj par projektu pieļaujamību. Projekts nav pieļaujams un atstājams bez izskatīšanas, ja projekta sastāvā nav iesniegti visi Nolikuma pielikumā Nr. 1 (Bīstamības novēršanas projekta saturs) vai Nolikuma pielikumā Nr. 2 (Siltināšanas projekta saturs) norādītie dokumenti un informācija, vai visas Tāmē norādītās izmaksas ir neattiecināmas. Projekts ir pieļaujams, ja Komisija nelēma par tā atstāšanu bez izskatīšanas. Departaments vai BSP paziņo Līdzfinansējuma saņēmējam par projekta pieļaujamību.

44.2. Otrajā etapā Komisija lemj par projektu apstiprināšanu pēc Rīgas domes saistošo noteikumu “Par Rīgas valstspilsētas pašvaldības 2026. gada budžetu” apstiprināšanas un Komisijas lēmuma par Pašvaldības apstiprinātā budžeta līdzekļu sadali starp finansiālā atbalsta programmām, par ko atbilstoši ārējiem normatīvajiem aktiem Komisijai ir deleģētas tiesības izdot individuālos tiesību aktus.

1. Bīstamības novēršanas projektu un Siltināšanas projektu vērtēšanas kritēriji:

|  |  |  |
| --- | --- | --- |
|  | **Kritērijs** | **Maksimālais punktu skaits** |
| 45.1. | **Ēkas ekspluatācijas uzsākšanas gads:** |  |
| 45.1.1. | Līdz 1880.g. | 10 |
| 45.1.2. | 1881.g – 1974.g | 8 |
| 45.1.3. | No 1974.g | 6 |
| 45.2. | **Ēkas galvenais lietošanas veids** |  |
| 45.2.1. | ēkas galvenais lietošanas veids ir “triju vai vairāku dzīvokļu māja”, neatkarīgi no dzīvojamās mājas īpašuma formas (dzīvokļu īpašumos sadalīta dzīvojamā māja vai kopīpašums), kurā ir **16 vai vairāk dzīvokļu** | 10 |
| 45.2.2. | ēkas galvenais lietošanas veids ir “triju vai vairāku dzīvokļu māja”, neatkarīgi no dzīvojamās mājas īpašuma formas (dzīvokļu īpašumos sadalīta dzīvojamā māja vai kopīpašums), kurā ir **no 6 līdz 15 dzīvokļu** | 8 |
| 45.2.3. | ēkas galvenais lietošanas veids ir “triju vai vairāku dzīvokļu māja”, neatkarīgi no dzīvojamās mājas īpašuma formas (dzīvokļu īpašumos sadalīta dzīvojamā māja vai kopīpašums), kurā ir **no 3 līdz 5 dzīvokļu** | 6 |
| 45.3. | **Bīstamības novēršanas projekta atbalstāmās darbības atkarībā no konstatētās bīstamības būves konstrukcijās:** |  |
| 45.3.1. | Pamati, pagraba pārsegumi | 10 |
| 45.3.2. | Jumta konstrukcijas | 8 |
| 45.3.3. | Nesošās sienas, ailu sijas un pārsedzes | 6 |
| 45.3.4. | Starpstāvu, bēniņu pārsegumi | 4 |
| 45.3.5. | Balkoni, lodžijas u.c. | 2 |
| 45.4. | **Papildus punkti par ēkas energoefektivitātes un bīstamības novēršanas komplekso aktivitāti** | 8 |
| 45.5. | **Papildus punkti, ja Siltināšanas projekta ietvaros ir paredzēts veikt inženiertīklu atjaunošanu vai nomaiņu** | 5 |
| 45.6. | **Siltināšanas projekta objekta vidējais siltumenerģijas patēriņš gadā** |  |
| 45.6.1. | Būves vidējais siltumenerģijas patēriņš gadā pārsniedz 200 kWh/m2, ja dzīvojamā mājā siltuma patēriņu veido apkure un ūdens uzsildīšana vai  pārsniedz 150 kWh/m2, ja dzīvojamā mājā siltuma patēriņu veido apkure | 10 |
| 45.6.2. | Būves vidējais siltumenerģijas patēriņš gadā ir no 150 kWh/m2 līdz 199 kWh/m2 , ja dzīvojamā mājā siltuma patēriņu veido apkure un ūdens uzsildīšana vai no 100 kWh/m2 līdz 149 kWh/m2, ja dzīvojamā mājā siltuma patēriņu veido apkure | 5 |
| 45.6.3. | Būves vidējais siltumenerģijas patēriņš gadā nepārsniedz 149 kWh/m2, ja dzīvojamā mājā siltuma patēriņu veido apkure un ūdens uzsildīšana vai  nepārsniedz 99 kWh/m2, ja dzīvojamā mājā siltuma patēriņu veido apkure | 3 |

1. Komisija novērtē pieļaujamos projektus saskaņā ar Nolikuma 45. punktā noteiktajiem kritērijiem un nosaka punktu skaitu, sarindojot pieļaujamos projektus atsevišķos sarakstos – atsevišķi Bīstamības novēršanas projektus un Siltināšanas projektus.
2. Bīstamības novēršanas projekti tiek sarindoti dilstošā secībā atbilstoši piešķirtajam punktu skaitam, sākot ar visaugstāk novērtēto projektu, norādot katram projektam maksimālā Līdzfinansējuma summu. Ja diviem vai vairākiem projektiem ir vienāds punktu skaits, priekšroka ir visagrāk iesniegtajam projektam.
3. Siltināšanas projekti tiek sarindoti trīs sarakstos – atsevišķi Nolikuma 7.1., 7.2. un 7.3. apakšpunktā minētie projektu objekti. Projekti tiek sarindoti dilstošā secībā, ievērojot Nolikuma 47. punktā minēto kārtību.
4. Pamatojoties uz Nolikuma 4. un 16.punktu, Komisija lemj par noteiktu pieļaujamo projektu skaitu. Pieļaujamo projektu skaitā vispirms iekļauj projektus no Nolikuma 47. punktā minētā saraksta. Ja ar minētiem projektiem nav sasniegts Nolikuma 4.punktā noteiktais projektu skaits, tā atlikuma ietvaros iekļauj vienādu skaitu Siltināšanas projektus un Lielās labiekārtošanas projektus. Pārējos projektus Komisija noraida.
5. Pieļaujamo Siltināšanas projektu skaitā vispirms iekļauj projektus no Nolikuma 48. punktā minētā saraksta, kurā novērtēti Nolikuma 7.1. apakšpunktā minētie projektu objekti. Ja ar minētiem projektiem nav sasniegts Nolikuma 4.punktā noteiktais projektu skaits, tā atlikuma ietvaros iekļauj vienādu skaitu projektu no Nolikuma 48. punktā minētiem sarakstiem, kuros novērtēti Nolikuma 7.2. un 7.3. apakšpunktā minētie projektu objekti.
6. Komisija noraida pieļaujamo projektu, ja tā atbalstam nav Pašvaldības budžeta līdzekļu.
7. Komisija apstiprina pieļaujamo projektu bez nosacījumiem, nosakot maksimālo Līdzfinansējuma summu, ja attiecināmo izmaksu aprēķinā vai pieprasītās Līdzfinansējuma summas aprēķinā nav aritmētisko kļūdu un Tāmē nav konstatētas neattiecināmās izmaksas.
8. Komisija apstiprina pieļaujamo projektu ar nosacījumiem, nosakot maksimālo Līdzfinansējuma summu, ja:
   1. attiecināmo izmaksu aprēķinā vai pieprasītās Līdzfinansējuma summas aprēķinā ir aritmētiskās kļūdas;
   2. projekta Tāmē ir konstatētas neattiecināmās izmaksas.
9. Līdzfinansējums tiek izlietots un izmaksāts saskaņā ar Līgumu. Līguma paraugi par apstiprināta Bīstamības novēršanas projekta un Siltināšanas projekta īstenošanu ir pievienoti Nolikumam kā pielikums Nr. 13 un pielikums Nr. 14.

**VI. Lielie labiekārtošanas projekti**

1. Lielo labiekārtošanas projektu ietvaros atbalstāmās darbības ir šādi Mājoklim piesaistītā zemesgabala labiekārtošanas darbi:
   1. atkritumu savākšanas un dalītās savākšanas vietu (papīra, metāla, plastmasas, stikla un bioloģisko atkritumu) izveidošana;
   2. Mājoklim nepieciešamo jaunu ārējo inženiertīklu izveidošana piesaistītā zemesgabala robežās;
   3. piebraucamo ceļu, gājēju ietvju, veloceliņu, kā arī transportlīdzekļu novietņu izveidošana piesaistītā zemesgabala robežās;
   4. kompleksa teritorijas labiekārtošana, kuras ietvaros tiek īstenota vismaz viena jauna 55.1.–55.3. apakšpunktā minētā būvniecība kopā ar vismaz vienu Saistošo noteikumu 11. punktā norādīto darbību.
2. Lielā labiekārtošanas projekta paveikto darbu izmaksas atzīstamas par attiecināmām, ja maksājumi to segšanai (izdevumi) veikti periodā no 01.01.2026. līdz 13.11.2026.
3. Lielo labiekārtošanas projektu vērtēšana notiek divos etapos:

57.1. Pirmajā etapā vērtē projekta pieļaujamību.

57.1.1. Departaments līdz **11.07.2025.** pārbauda atbilstoši Nolikuma pielikuma Nr. 3 (Lielā labiekārtošanas projekta saturs) 1. punktam iesniegtos dokumentus, lai konstatētu, ka projektā paredzētās darbības ir atbalstāmas, tās ir saskaņotas Būvvaldē vai PAD normatīvajos aktos noteiktajā kārtībā, būvprojekta sastāvā esošie risinājumi ir ar pietiekamu detalizāciju būvdarbu apjomu sastādīšanai, būvprojekta sastāvā esošie būvdarbu apjomi paredz visus darbus, kas ir nepieciešami projekta mērķa sasniegšanai, Līdzfinansējuma saņēmējam ir pietiekams pilnvarojums un iesniegtie pilnvarojuma dokumenti atbilst normatīvo aktu prasībām. Līdzfinansējuma saņēmējs un projekta objekts atbilst Saistošo noteikumu un Nolikuma prasībām. Departamentam vai BSP ir tiesības pieprasīt papildus informāciju un labojumu veikšanu iesniegtajos dokumentos.

57.1.2. Komisija līdz **26.09.2025.** lemj par Lielo labiekārtošanas projektu pieļaujamību. Projekts nav pieļaujams un atstājams bez izskatīšanas, ja projekta sastāvā nav iesniegti visi Nolikuma pielikumā Nr. 3 (Lielā labiekārtošanas projekta saturs) norādītie dokumenti un informācija, vai visas Tāmē norādītās izmaksas ir neattiecināmas. Projekts ir pieļaujams, ja Komisija nelēma par tā atstāšanu bez izskatīšanas. Departaments vai BSP paziņo Līdzfinansējuma saņēmējam par projekta pieļaujamību.

57.2. Otrajā etapā Komisija lemj par Lielo labiekārtošanas projektu apstiprināšanu pēc Rīgas domes saistošo noteikumu “Par Rīgas valstspilsētas pašvaldības 2026. gada budžeta” apstiprināšanas un Komisijas lēmuma par Rīgas valstspilsētas pašvaldības apstiprinātā budžeta līdzekļu sadali starp finansiālā atbalsta programmām, par ko atbilstoši ārējiem normatīvajiem aktiem Komisijai ir deleģētas tiesības izdot individuālos tiesību aktus.

58. Lielo labiekārtošanas projektu vērtēšanas kritēriji:

|  |  |  |
| --- | --- | --- |
|  | **Kritērijs** | **Maksimālais punktu skaits** |
| **58.1.** | **Atbalstāmo labiekārtošanas darbu aktualitāte (nozīmīgums):** |  |
|  | kompleksa labiekārtošana | **8** |
|  | atkritumu savākšanas un dalītās savākšanas vietu izveidošana | **6** |
|  | jaunu ārējo inženiertīklu izveidošana | **6** |
|  | piebraucamo ceļu, gājēju ietvju, veloceliņu, kā arī transportlīdzekļu novietņu izveidošana | **4** |
| **58.2.** | **Projektus konkursam kopīgi iesniedza līdzfinansējuma saņēmēji, kuru īpašumā esošās teritorijas atrodas blakus un veido vienu pagalmu** | **8** |
| **58.3.** | **Papildus punkti, ja labiekārtošanas projekta ietvaros, papildus atbalstāmajām darbībām, ir paredzēts veikt teritorijas apzaļumošanas (kokaugu apstādījumi) darbus** | **4** |
| **58.4.** | **Papildus punkti, ja projekta ietvaros labiekārtojamā teritorija ir redzama no publiskās ārtelpas** | **3** |
| **58.5.** | **Projektus konkursam iesniedza par vairākiem mājokļiem** | **2** |
| **58.6.** | **Papildus punkti, ja projekta ietvaros izmantoti pašvaldības tipveida risinājumi** | **2** |

59. Komisija novērtē pieļaujamos projektus saskaņā ar Nolikuma 58. punktā noteiktajiem kritērijiem un nosaka punktu skaitu, sarindojot pieļaujamos projektus trīs sarakstos – atsevišķi Nolikuma 7.1., 7.2. un 7.3. apakšpunktā minētos projektu objektus. Projekti tiek sarindoti dilstošā secībā atbilstoši piešķirtajam punktu skaitam, sākot ar visaugstāk novērtēto projektu, norādot katram projektam maksimālā Līdzfinansējuma summu. Ja diviem vai vairākiem projektiem ir vienāds punktu skaits, priekšroka ir visagrāk iesniegtajam projektam.

60. Komisija lemj par noteiktu pieļaujamo Lielās labiekārtošanas projektu skaitu, atbilstoši Nolikuma 49. un 61. punktā noteiktajam.

61. Pieļaujamo Lielās labiekārtošanas projektu skaitā vispirms iekļauj projektus no Nolikuma 59. punktā minētā saraksta, kurā novērtēti Nolikuma 7.1. apakšpunktā minētie projektu objekti. Ja ar minētiem projektiem nav sasniegts Nolikuma 4.punktā noteiktais projektu skaits, tā atlikuma ietvaros iekļauj vienādu skaitu projektu no Nolikuma 59. punktā minētiem sarakstiem, kuros novērtēti Nolikuma 7.2. un 7.3. apakšpunktā minētie projektu objekti.

62. Komisija noraida pieļaujamo projektu, ja tā atbalstam nav Pašvaldības budžeta līdzekļu.

1. Komisija apstiprina pieļaujamo projektu bez nosacījumiem, nosakot maksimālo Līdzfinansējuma summu, ja attiecināmo izmaksu aprēķinā vai pieprasītās Līdzfinansējuma summas aprēķinā nav aritmētisko kļūdu un Tāmē nav konstatētas neattiecināmās izmaksas.
2. Komisija apstiprina pieļaujamo projektu ar nosacījumiem, nosakot maksimālo Līdzfinansējuma summu, ja:

64.1. attiecināmo izmaksu aprēķinā vai pieprasītās Līdzfinansējuma summas aprēķinā ir aritmētiskās kļūdas;

* 1. projekta Tāmē ir konstatētas neattiecināmās izmaksas.

1. Līdzfinansējums tiek izlietots un izmaksāts saskaņā ar Līgumu. Līguma paraugs par apstiprināta Lielā labiekārtošanas projekta īstenošanu ir pievienots Nolikumam kā pielikums Nr. 15.

**VII. Noteikumi *de minimis* valsts atbalsta piešķiršanai**

1. Mājokļa īpašniekiem – Komercsabiedrībām - Komisija piešķir finansējumu kā *de minimis* atbalstu, ievērojot Komisijas regulas Nr. 2023/2831 nosacījumus.
2. Ja projektu īsteno īpašumā, kurā kāds no kopīpašniekiem ir Komercsabiedrība, tad neatkarīgi no īpašuma izmantošanas komercdarbībā, līdzfinansējumu proporcionāli tā īpašumtiesību daļai piešķir saskaņā ar Komisijas regulu Nr. 2023/2831.
3. Komisija veic Komercsabiedrības izvērtēšanu atbilstoši Komisijas regulas Nr. 2023/2831 nosacījumiem uz atbalsta piešķiršanas brīdi.

*(grozīts ar 14.02.2025. Nolikumu)*

1. Komisija pārliecinās par Nolikuma 26. punktā minēto personu sniegtās informācijas patiesumu vismaz publiskajās informācijas sistēmās. Ja sniegtā informācija ir nepilnīga, Komisija lūdz precizēt Komercsabiedrības veidlapā sniegto informāciju un iesniegt precizētu Komercsabiedrības veidlapu.

*(grozīts ar 14.02.2025. Nolikumu)*

1. *De minimis* atbalstu uzskata par piešķirtu ar dienu, kad Komisija pieņēmusi lēmumu par projekta apstiprināšanu.
2. Piešķirot *de minimis* atbalstu, Komisija pārbauda, vai plānotais *de minimis* atbalsts kopā ar iepriekšējos trīs gados, skaitot no atbalsta piešķiršanas dienas, piešķirto *de minimis* atbalstu viena vienota uzņēmuma līmenī nepārsniedz Komisijas regulas Nr. 2023/2831 3. panta 2. punktā noteikto maksimālo *de minimis* atbalsta apmēru. Viens vienots uzņēmums ir uzņēmums, kas atbilst Komisijas regulas Nr.2023/2831 2. panta 2. punktā noteiktajam.
3. *De minimis* atbalstu saskaņā ar Komisijas regulu Nr. 2023/2831 piešķir, ievērojot Komisijas regulas Nr. 2023/2831 1. panta 1. punktā minētos nozaru un darbību ierobežojumus. Ja Komercsabiedrība vienlaikus darbojas vienā vai vairākās Komisijas regulas Nr. 2023/2831 1. panta 1. punkta a), b), c) un d) apakšpunktā minētajās nozarēs, atbalstu drīkst piešķirt tikai tad, ja Komercsabiedrība nodrošina šo nozaru darbību vai uzskaites nodalīšanu, lai saskaņā ar Komisijas regulas Nr. 2023/2831 1. panta 2. punktu darbības izslēgtajās nozarēs negūst labumu no *de minimis* atbalsta, ko piešķir Konkursa ietvaros.

*(grozīts ar 14.02.2025. Nolikumu)*

1. Konkursa ietvaros piešķirto *de minimis* atbalstu drīkst kumulēt ar citu *de minimis* atbalstu, tai skaitā attiecībā uz vienām un tām pašām attiecināmajām izmaksām, līdz Komisijas regulas Nr. 2023/2831 3. panta 2. punktā noteiktajam attiecīgajam robežlielumam, kā arī drīkst kumulēt ar citu komercdarbības atbalstu, tai skaitā attiecībā uz vienām un tām pašām attiecināmajām izmaksām, ja netiek pārsniegta attiecīgā maksimālā atbalsta intensitāte vai atbalsta summa, kāda noteikta komercdarbības atbalsta programmā, ad-hoc lēmumā vai Eiropas Komisijas lēmumā. *De minimis* atbalstu ar citu *de minimis* atbalstu par vienām un tām pašām izmaksām var apvienot, ja pēc atbalstu apvienošanas atbalsta vienībai vai izmaksu pozīcijai attiecīgā maksimālā atbalsta intensitāte nepārsniedz 100 %.
2. Ja par vienām un tām pašām projekta attiecināmajām izmaksām tiek piešķirts atbalsts vairāku komercdarbības atbalsta programmu ietvaros, Komercsabiedrība iesniedz informāciju par plānoto un piešķirto atbalstu, tai skaitā par tām pašām attiecināmajām izmaksām, norādot atbalsta piešķiršanas datumu (tai skaitā plānoto atbalsta piešķiršanas datumu), atbalsta intensitāti, atbalsta sniedzēju, atbalsta pasākumu vai investīciju un plānoto vai piešķirto atbalsta summu.

*(grozīts ar 14.02.2025. Nolikumu)*

1. *De minimis* atbalsta piešķiršana un uzskaite tiek veikta saskaņā ar normatīvajiem aktiem par *de minimis* atbalsta uzskaites un piešķiršanas kārtību.
2. Ja tiek pārkāpti Komisijas regulas Nr. 2023/2831 nosacījumi, *de minimis* atbalsta saņēmējam ir pienākums atmaksāt Departamentam Konkursa ietvaros saņemto nelikumīgo *de minimis* atbalstu kopā ar procentiem no līdzekļiem, kas ir brīvi no komercdarbības atbalsta, atbilstoši Komercdarbības atbalsta kontroles likuma IV vai V nodaļas nosacījumiem.
3. *De minimis* atbalstu piešķir līdz 30.06.2031.
4. Departaments uzglabā visus ar *de minimis* atbalsta piešķiršanu saistītos datus 10 (desmit) gadus, sākot no dienas, kurā saskaņā ar šo Nolikumu piešķirts pēdējais *de minimis* atbalsts, savukārt *de minimis* atbalsta saņēmējs uzglabā visus ar *de minimis* atbalsta piešķiršanu saistītos datus 10 gadus no *de minimis* atbalsta piešķiršanas dienas.

*(grozīts ar 14.02.2025. Nolikumu)*

|  |  |  |
| --- | --- | --- |
| Komisijas priekšsēdētājs |  | V. Ozoliņš |